**פרק רביעי: מלח - לא רק לבישול**

**מלחים תכונות ושימושים (מלח הבישול ומלח הסלרי)**

**⏴ במבט חדש לכיתה ה**

**היקף יחידת הלימוד:** 2 שיעורים

**עמודים:** 84 - 87

# מטרות

* לתאר את תכונות מלח הבישול.
* לתאר שימושים בתכונת ההתמוססות של המלח במים.
* להפיק מלח סלרי מהצמח סלרי עלים.
* להסביר את העיקרון המדעי שעליו מבוססת שיטת ההפקה של מלח הסלרי.

# מהלך השיעור:

## פתיחה

מתחילים בקריאת קטע המידע בתבנית **היודעים אתם ש** בעמוד 86

**מלח הארץ.** הביטוי "מלח הארץ" מתאר אנשים טובים במיוחד. הביטוי נולד בעת העתיקה כאשר המלח היה מצרך יקר מאוד. **משכורת (Salary).** החיילים בצבא של רומא העתיקה היו מקבלים שק של מלח כמשכורת. בלטינית, השפה שבה דיברו אנשי רומא העתיקה, מלח נקרא "סאלאריום". מהמילה הזו נוצרה המילה ,"salary" באנגלית, שמשמעותה היא משכורת.

**כדאי לדעת: זלצבורג** היא העיר הרביעית בגודלה באוסטריה. פירוש השם זלצבורג הוא **מבצר המלח**. העיר זכתה להיקרא בשם בזכות המלח שנחצב מהרי הסביבה. מקיימים שיח בכיתה בעזרת השאלות המנחות:

* מדוע לדעתכם נבחר המלח לתיאור אנשים בעלי איכות גבוהה? או ככינוי המתאר את המובחרים שבבני האדם.
* מדוע הסתפקו החיילים ברומא העתיקה בשק מלח בתור משכורת על שרותם בצבא?
* מדוע נקראה העיר זלצבורג בשם זה?

אין ספק שמקומו המרכזי של המלח במזונות האדם הקנה לו את מקומו המכובד בלשון העברית או בתרבויות אחרות.

ממשיכים בברור ידע מוקדם על מלח הבישול: מהו מלח? מהן תכונותיו? מהו מקורו בטבע? כיצד מפיקים אותו? היכן בארץ מפיקים מלח? על שאלות אלה נענה בפעילות הבאה.

## התנסות

מבצעים את המשימה **נכיר תכונות של מלח הבישול** בעמוד 84.

במשימה התלמידים חוקרים את התכונה הבולטת ביותר של מלח הבישול - **התמוססות במים**.

* להתנסות נוספת בנושא **תכונת ההתמוססות של מלח במים** מומלץ להפנות לפעילות [הרטבת אבקות](https://www.mada.org.il/activities/athome/chemistry/poweders), אתר מוזיאון המדע ע"ש בלומפילד, ירושלים.

## המשגה

מבצעים את המשימה האוריינית **מלח הבישול - משאב טבע**, עמוד 85

קוראים את קטע המידע **שימושים במלח בישול** ועונים על שאלות 1-3 בעמוד זה.

קטע המידע עוסק במלח הבישול שהוא חומר (מינרל) חיוני ביותר לקיום הגוף ולשימושים בו בתעשיית המזון ובתעשייה הכימית. חשוב לקשר בין תכונות המלח לשימושים שעושים בו.

קוראים את קטע המידע **מלחים ובריאות** בעמוד 86 ועונים על השאלות בעמוד זה. קטע המידע בעמוד זה מרחיב על חשיבות המלח לגוף אך מזהיר מפני צריכה מופרזת שלו במזון שאנו אוכלים, בעיקר חטיפים מלוחים.

## יישום

מבצעים את המשימה **מה עושים? מפיקים מלח סֶלֶרי!** בעמוד 87

בהתנסות מפיקים התלמידים מלח מצמח הסלרי וממשיכים לחקור אילו סוגי מלחים יש במלח הסלרי ומהו ערכם התזונתי. זוהי דוגמה לשימוש בשיטה טכנולוגית (ייבוש) המבוססת על עקרון מדעי של אידוי המים מהעלים והגבעולים של הצמח.

* בשאלה 3 מפנים את התלמידים לחיפוש מידע ברשת.
* לקבלת מידע ממקורות המידע העדכניים והאמינים ביותר מומלץ לפנות לדגם ההוראה **הערכה ביקורתית של מידע ברשת** באתר מט"ר.

## סיכום ורפלקציה

* איזה מידע חדש למדת על מלח הבישול?
* מה הקשר בין תכונות מלח הבישול לשימושים שעושים בו? תנ/י דוגמה.
* נסח/י משפט אחד או שניים על מה שלמדת בשיעור.